b"\n_START_ARTICLE_\nJudi Dench\n_START_SECTION_\nZasebno \xc5\xbeivljenje\n_START_PARAGRAPH_\nJudith Olivia Dench se je rodila v Heworthu, predelu Yorka, kot h\xc4\x8di dublin\xc4\x8danke Eleanore Olave (roj. Jones) in Reginalda Arthurja Dencha, zdravnika. Njena star\xc5\xa1a sta se spoznala, ko je njen o\xc4\x8de \xc5\xa1e \xc5\xa1tudiral na kolid\xc5\xbeu Trinity v Dublinu. Judi Dench so do njenega trinajstega leta vzgajali kot metodistko, pri trinajstih pa se je pri\xc4\x8dela \xc5\xa1olati na neodvisni yor\xc5\xa1ki kvekerski osnovni \xc5\xa1oli The Mount ter postala kvekerka. Njena brata (eden od njiju je igralec Jeffery Dench) sta se rodila v Tyldesleyju, Lancashire. Njena ne\xc4\x8dakinja, Emma Dench, je biv\xc5\xa1a profesorica londonske univerze Birkbeck, ki trenutno predava na Harvardu in univerzi Cambridge ter zgodovinarka._NEWLINE_Leta 1971 se je Judi Dench poro\xc4\x8dila z britanskim igralcem Michaelom Williamsom; njuna edina h\xc4\x8di, Tara Cressida Frances Williams, poklicno poznana kot, Finty Williams, se je rodila 24. septembra 1972._NEWLINE_Judi Dench in njen mo\xc5\xbe sta skupaj zaigrala v mnogih gledali\xc5\xa1kih igrah in v televizijski seriji Boba Larbeyja, A Fine Romance (1981\xe2\x80\x931984). Michael Williams je pri petin\xc5\xa1estdesetih leta 2001 umrl zaradi plju\xc4\x8dnega raka._NEWLINE_Judi Dench se zanima za konjske dirke in je skupaj s svojim \xc5\xa1oferjem Bryanom Agarjem lastnica \xc5\xa1tiriletnega konja z imenom \xc2\xbbSmokey Oakey\xc2\xab, ki je leta 2008 zmagal na konjskih dirkah Brigadier Gerard Stakes.\n_START_SECTION_\nKariera\n_START_PARAGRAPH_\nV Veliki Britaniji Judi Dench slovi kot ena izmed najve\xc4\x8djih igralk v povojnem obdobju, predvsem zaradi njenega dela pri gledali\xc5\xa1\xc4\x8du, ki je predstavljalo velik del njene kariere. Ve\xc4\x8dkrat so jo ozna\xc4\x8dili tudi za najbolj\xc5\xa1o britansko igralko.\n_START_SECTION_\nZgodnja leta\n_START_PARAGRAPH_\nStar\xc5\xa1i Judi Dench so imeli pogoste stike z gledali\xc5\xa1\xc4\x8dem. Njen o\xc4\x8de, zdravnik, je redno deloval tudi v gledali\xc5\xa1\xc4\x8du, njena mama pa je sodelovala pri oblikovanju obla\xc4\x8dil za gledali\xc5\xa1ke predstave. Igralci z gledali\xc5\xa1\xc4\x8da so pogosto ostajali pri njih doma. V petdesetih je Judi Dench pogosto sodelovala pri gledali\xc5\xa1kih igrah, a le amatersko. Leta 1957 je zaigrala devico Marijo v eni izmed iger, ki so jih uprizorili v York Museum Gardensu. \xc4\x8ceprav je na za\xc4\x8detku nameravala postati scenografinja, se je potem, ko se je njen brat Jeff pri\xc4\x8del \xc5\xa1olati na sredi\xc5\xa1\xc4\x8dni \xc5\xa1oli govora in drame, pri\xc4\x8dela zanimati za dramo. Tudi sama se je vpisala v \xc5\xa1olo in sprejeli so jo. S svojo so\xc5\xa1olko, igralko Vanesso Redgrave, naj bi bila ena izmed najbolj\xc5\xa1ih u\xc4\x8denk v svojem razredu. Nazadnje je prejela diplomo iz drame, skupaj s \xc5\xa1tirimi igralskimi priznanji, med drugim tudi z zlato medaljo za izstopajo\xc4\x8dega u\xc4\x8denca._NEWLINE_Septembra 1957 je Judi Dench prvi\xc4\x8d poklicno zaigrala v gledali\xc5\xa1\xc4\x8du. S podjetjem Old Vic Company je zaigrala Ofelijo v drami Hamlet, kmalu zatem pa je prvi\xc4\x8d zaigrala \xc5\xa1e v londonskem gledali\xc5\xa1\xc4\x8du. \xc4\x8clanica podjetja Old Vic Company je ostala \xc5\xa1e \xc5\xa1tiri leta, od leta 1957 do leta 1961; v tem \xc4\x8dasu je zaigrala Katarino v drami Henry V leta 1958 (to je bil tudi njen newyor\xc5\xa1ki prvenec) in Julijo v drami Romeo in Julija oktobra leta 1960, ki jo je re\xc5\xbeiral Franco Zeffirelli. V tem \xc4\x8dasu je obiskala Kanado, Jugoslavijo in Zdru\xc5\xbeene dr\xc5\xbeave Amerike ter nastopila na edinbur\xc5\xa1kem filmskem festivalu._NEWLINE_Decembra 1961 se je pridru\xc5\xbeila Shakespearjevem kraljevem gledali\xc5\xa1\xc4\x8du in zaigrala Anyo v igri The Cherry Orchard v londonskem gledali\xc5\xa1\xc4\x8du Aldwych. Kmalu zatem, aprila 1962, je zaigrala \xc5\xa1e Isabello v igri Milo za drago v gledali\xc5\xa1\xc4\x8du v Stratford-upon-Avonu. Januarja 1963 je sodelovala s podjetjem Nottingham Playhouse (med drugim je na zahodnoafri\xc5\xa1ki turneji zaigrala Lady Macbeth za britanski svet), aprila 1964 pa je sodelovala s podjetjem Oxford Playhouse. Istega leta je posnela svoj debitantski film, The Third Secret.\n_START_SECTION_\nUspeh\n_START_PARAGRAPH_\nLeta 1995 je Judi Dench dobila vlogo M, \xc5\xa1efice Jamesa Bonda, v filmski seriji James Bond, za\xc4\x8den\xc5\xa1i s filmom Zlato oko, kjer je nadomestila Roberta Browna. Zaigrala je v \xc5\xa1estih filmih s serije James Bond, vklju\xc4\x8dno s filmoma Casino Royale in Kvantum so\xc4\x8dutja, s \xc4\x8dimer je postala \xc4\x8dlanica igralske zasedbe, ki se je pojavila v najve\xc4\x8d filmih te serije._NEWLINE_Za svoje nastope v londonskem gledali\xc5\xa1\xc4\x8du je bila Judi Dench nagrajena z mnogimi nagradami, vklju\xc4\x8dno s \xc5\xa1estimi nagradami Laurencea Olivierja, s \xc4\x8dimer je postala oseba z najve\xc4\x8d prejetimi nagradami Laurencea Olivierja. Za svojo upodobitev Esme Allen v Broadwayjski igri Davida Harea, Amy's View, je leta 1999 prejela nagrado tony. Mnoge igre je tudi re\xc5\xbeirala. Za svojo vlogo Elizabete I. v filmu Zaljubljeni Shakespeare (1998) je prejela oskarja v kategoriji za \xc2\xbbnajbolj\xc5\xa1o stransko igralko\xc2\xab._NEWLINE_Judi Dench je ve\xc4\x8dkrat sodelovala tudi s svojim dobrim prijateljem, igralcem Geoffreyjem Palmerjem. Skupaj sta igrala v seriji As Time Goes By, kjer je imela vlogo Jean Pargetter, ki se je po poroki z Lionelom Hardcastleom preimenovala v Jean Hardcastle. Serija je trajala devet sezon. Skupaj sta sodelovala tudi pri filmih Gospa Brown in 007 - Jutri nikoli ne umre, ki so ju posneli leta 1997. Svoj glas je posodila mnogim animiranim likom, pripovedovalcem in drugo. Zaigrala je \xc2\xbbgospodi\xc4\x8dno Lilly\xc2\xab\xc2\xa0v otro\xc5\xa1ki animirani seriji Angelina Ballerina (poleg svoje h\xc4\x8dere, Finty Williams, ki je glas posodila Angelini) in gospe Calloway v Disneyjevem animiranem filmu Doma na Rangeu (2004). Njen glas se je pojavil tudi na mnogih posnetkih s klasi\xc4\x8dno glasbo, kot sta Mendelssohnov Sen kresne no\xc4\x8di in Brittenov Canticles-The Heart of the Matter, sodelovala pa je tudi pri mnogih BBC-jevih radijskih intervjujih in reklamah. Na televiziji se je pojavljala v televizijskih serijah A Fine Romance in As Time Goes By. V Zdru\xc5\xbeenih dr\xc5\xbeavah Amerike so serijo As Time Goes By izdali tudi na DVD-ju.\n_START_SECTION_\nZadnja leta\n_START_PARAGRAPH_\nJudi Dench se je aprila 2006 vrnila na oder westendskega gledali\xc5\xa1\xc4\x8da, in sicer z igro Hay Fever, v kateri so poleg nje zaigrali tudi Peter Bowles, Belinda Lang in Kim Medcalf. Leta 2006 je kon\xc4\x8dala z igranjem vloge gospe Quickly v novem muzikalu Shakespearjevega kraljevega gledali\xc5\xa1\xc4\x8da, The Merry Wives, razli\xc4\x8dici igre The Merry Wives of Windsor._NEWLINE_Z novimi filmskimi projekti si je Judi Dench prislu\xc5\xbeila \xc5\xa1e \xc5\xa1est novih nominacij za oskarje v devetih letih; za film Gospa Brown (1997); za upodobitev kraljice Elizabete I. Angle\xc5\xa1ke v filmu Zaljubljeni Shakespeare (1998; tega je tudi prejela); za film \xc4\x8cokolada (2000); za upodobitev pisateljice Iris Murdoch v filmu Iris (2001; mlaj\xc5\xa1o razli\xc4\x8dico njenega lika je upodobila Kate Winslet); za film Gospa Henderson predstavlja (2005); in za film Zapiski o \xc5\xa1kandalu, ki je bil kriti\xc4\x8dno tudi nasploh izredno uspe\xc5\xa1en, med drugim pa je bil nominiran tudi za oskarja, nagrado BAFTA, zlati globus in nagrado Screen Actors Guild Award._NEWLINE_Leta 2007 je BBC izdal kolekcijo The Judi Dench Collection, zbirko DVD-jev z osmimi televizijskimi dramami: \xc5\xa1tirilogijo Talking to a Stranger (1966), Keep an Eye on Am\xc3\xa9lie (1973), The Cherry Orchard (1981), Going Gently (1981), Ghosts (film s Kennethom Branaghom in Michaelom Gambonom, 1987), Make and Break (film z Robertom Hardyjem, 1987), Can You Hear Me Thinking? (film z njenim mo\xc5\xbeem, Michaelom Williamsom, 1990) in Absolute Hell (1991)._NEWLINE_Judi Dench je kot gospodi\xc4\x8dna Matty Jenkins ob Michaelu Gambonu Eileen Atkins, Imeldi Staunton in Francesca Annis zaigrala v BBC-jevi petdelni miniseriji Cranford. Predvajati so jo pri\xc4\x8deli novembra 2007 in spomladi leta 2008 je podjetje WGBH serijo izdalo tudi na DVD-ju._NEWLINE_Februarja 2008 je Judi Dench postala prva uradna pokroviteljica projekta Skrivnosti yor\xc5\xa1ke mladine (York Youth Mysteries), ki mladim ljudem iz Yorka omogo\xc4\x8da raziskovanje skrivnostnih iger preko plesa, filmov in cirkusa. Projekt se vsako leto zaklju\xc4\x8di 21. junija v Yorku._NEWLINE_M je upodobila tudi v dvaindvajsetem filmu o Jamesu Bondu, Kvantum so\xc4\x8dutja._NEWLINE_Med 13. marcem in 23. majem je Judi Dench spet igrala v gledali\xc5\xa1\xc4\x8du West End. Zaigrala je Madame de Merteuil v igri Yukia Mishime, Madame De Sade, ki jo je za Wyndhamovo gledali\xc5\xa1\xc4\x8de re\xc5\xbeiral tudi Michael Grandage. Skoraj leto dni kasneje, februarja 2011, je Judi Dench v gledali\xc5\xa1\xc4\x8du Rose ponovno sodelovala s sirom Petrom Hallom, in sicer ob igranju v gledali\xc5\xa1ki igri Sen kresne no\xc4\x8di. 31. julija 2010 je nastopila na posebnem koncertu z naslovom Send in the Clowns, ki so ga priredili v \xc4\x8dast osemdesetega rojstnega dne skladatelja Stephena Sondheima.\n_START_SECTION_\nJavna podoba\n_START_PARAGRAPH_\nJudi Dench je leta 1970 dobila naziv \xc4\x8dastnice reda britanskega imperija, leta 1988 pa so jo povi\xc5\xa1ali v poveljnico. Leta 2005 je postala \xc4\x8dastna \xc4\x8dlanica reda britanskega imperija, junija 2011 pa \xc5\xa1e \xc4\x8dlanica britanskega filmskega in\xc5\xa1tituta (BFI)._NEWLINE_Judi Dench je pokroviteljica organizacij \xc2\xbbThe Leaveners\xc2\xab\xc2\xa0in \xc2\xbbFriends School Saffron Walden\xc2\xab\xc2\xa0ter gledali\xc5\xa1\xc4\x8da Archway v Horleyju, Zdru\xc5\xbeeno kraljestvo. Je predsednica akademije Mountview gledali\xc5\xa1ke umetnosti v Londonu leta 2006, kjer je nadomestila sira Johna Millsa, je pa tudi predsednica gledali\xc5\xa1\xc4\x8da Questors. Maja 2006 je postala \xc4\x8dastna \xc4\x8dlanica kraljeve dru\xc5\xbebe umetnikov. Je tudi pokroviteljica \xc5\xa1ole Ovingdean Hall, posebnega internata za gluhe in naglu\xc5\xa1ne v Brightonu in podpredsednica dobrodelne organizacije The Little Foundation._NEWLINE_Judi Dench je \xc4\x8dastna \xc4\x8dlanica kolid\xc5\xbea Lucy Cavendish v Cambridgeu. Leta 1996 je dobila \xc4\x8dastni doktorat univerze Surrey, med letoma 2000 in 2001 pa si je prislu\xc5\xbeila doktorat univerze Durham. Julija 2000 je prejela naziv doktorice pisave s strani univerze kraljice Margarete, Edinburgh, kjer je aktivno sodelovala pri njihovem pouku igranja in sodelovala pri upodobitvah njihovih iger v gledali\xc5\xa1\xc4\x8du Gateway na Elm Rowu. 24. junija 2008 je dobila naziv doktorice tudi s strani univerze sv. Andrewsa._NEWLINE_Judi Dench sodeluje nevladno organizacijo Survival International, kjer promovira za\xc5\xa1\xc4\x8dito raznih plemen, kot so Bu\xc5\xa1mani iz Bocvane in pleme Arhuaco iz Kolumbije. Posnela je kraj\xc5\xa1i posnetek, v katerem je dejala, da so Bu\xc5\xa1mani \xc5\xbertve rasizma, tiranstva in nevo\xc5\xa1\xc4\x8dljivosti._NEWLINE_22. julija 2010 je Judi Dench prejela doktorat univerze Nottingham Trent._NEWLINE_Organizacija Dr Hadwen Trust je 15. januarja 2011 oznanila, da bo Judi Dench postala pokroviteljica njihove dobrodelne organizacije, pri \xc4\x8demer bo sodelovala z zvezdniki, kot sta Joanna Lumley in David Shepherd.\n_START_SECTION_\nGledali\xc5\xa1\xc4\x8de\n_START_PARAGRAPH_\nVir: knjiga Judi Dench: With a Crack in her Voice Johna Millerja"